b'\n_START_ARTICLE_\nOnly God Forgives\n_START_SECTION_\nJuoni\n_START_PARAGRAPH_\nJulian (Ryan Gosling) on yhdysvaltalainen lainsuojaton, joka johtaa thainyrkkeilysalia Bangkokissa. Thainyrkkeilysali toimii kulissina perheen kansainv\xc3\xa4liselle huumeimperiumin toiminnalle. Kun Julianin vanhempi veli Billy (Tom Burke) raiskaa ja murhaa 16-vuotiaan prostituoidun, omaa oikeuttaan jakava el\xc3\xa4k\xc3\xb6itynyt poliisi Chang (Vithaya Pansringarm) antaa tyt\xc3\xb6n is\xc3\xa4n, Choi Yan Leen (Kowit Wattanakul), hakata Billyn hengilt\xc3\xa4. Veljesten julma ja dominoiva \xc3\xa4iti, kansainv\xc3\xa4lisen rikollisj\xc3\xa4rjest\xc3\xb6n johtaja Crystal (Kristin Scott Thomas) saapuu Yhdysvalloista Bangkokiin noutamaan suosikkipoikansa ruumiin kotiin ja vaatimaan Julianilta kostotoimia. Murhaajan mets\xc3\xa4stys aloittaakin verisen yhteenoton rikollisperheen ja Changin v\xc3\xa4lill\xc3\xa4.\n_START_SECTION_\nTuotanto\n_START_PARAGRAPH_\nRyan Gosling kiinnitettiin p\xc3\xa4\xc3\xa4osaan kes\xc3\xa4ll\xc3\xa4 2011, kun Luke Evans j\xc3\xa4tt\xc3\xa4ytyi elokuvasta Hobitti \xe2\x80\x93 Odottamaton matka -elokuvan vuoksi. Kristin Scott Thomas oli kiinnitetty Crystalin rooliin kev\xc3\xa4\xc3\xa4ll\xc3\xa4 2011. Gosling valmistautui rooliaan varten harjoittelemalla thainyrkkeily\xc3\xa4 kahdesta kolmeen tuntia p\xc3\xa4iv\xc3\xa4ss\xc3\xa4._NEWLINE_Elokuvan kuvaukset alkoivat tammikuussa 2012 ja kestiv\xc3\xa4t viisi kuukautta. Elokuva kuvattiin Thaimaan p\xc3\xa4\xc3\xa4kaupungissa Bangkokissa pitk\xc3\xa4lti kronologisessa j\xc3\xa4rjestyksess\xc3\xa4 ja kuvatut kohtaukset leikattiin jo samana p\xc3\xa4iv\xc3\xa4n\xc3\xa4.\n_START_SECTION_\nJulkaisu\n_START_PARAGRAPH_\nOnly God Forgives sai maailmanensi-iltansa Ranskassa Cannesin elokuvajuhlilla 22. toukokuuta 2013, jolloin oli my\xc3\xb6s elokuvan Ranskan teatteriensi-ilta. Elokuva julkaistiin Tanskassa 30. toukokuuta 2013, Ruotsissa 31. toukokuuta 2013, Suomessa 7. kes\xc3\xa4kuuta 2013, Thaimaassa 18. hein\xc3\xa4kuuta 2013 ja Yhdysvalloissa 19. hein\xc3\xa4kuuta 2013. Only God Forgives sai Tanskassa 26 424, Ranskassa 451 701 ja Ruotsissa 9 333 katsojaa. Lipputuloja kertyi Tanskassa 307 913, Ranskassa 3 662 317, Ruotsissa 126 682, Yhdysvalloissa 779 188 ja Thaimaassa 66 799 dollaria. Elokuva oli Suomessa vuoden 2013 110. katsotuin elokuva saatuaan 12 545 katsojaa ja 141 626 dollarin lipputulot. Yhteens\xc3\xa4 elokuva on tuottanut maailmanlaajuisesti 10,6 miljoonaa dollaria.\n_START_SECTION_\nVastaanotto\n_START_PARAGRAPH_\nOnly God Forgives sai Cannesissa hyvin ristiriitaisen vastaanoton. Toimittajista ja elokuvakriitikoista koostuneesta yleis\xc3\xb6st\xc3\xa4 osa l\xc3\xa4hti kesken esityksen tai buuasi, kun taas osa osoitti suosiota antamalla aplodeja elokuvan p\xc3\xa4\xc3\xa4tytty\xc3\xa4._NEWLINE_Rotten Tomatoes -sivuston mukaan 40 prosenttia kriitikoista on antanut elokuvalle my\xc3\xb6nteisen arvosanan 5,2/10 keskiarvolla. Keskiarvo perustuu 157 arviointiin, joista 63 oli \xe2\x80\x9dtuoreita\xe2\x80\x9d ja 94 \xe2\x80\x9dm\xc3\xa4ti\xc3\xa4\xe2\x80\x9d. 26 227 k\xc3\xa4ytt\xc3\xa4j\xc3\xa4st\xc3\xa4 37 prosenttia on antanut elokuvalle my\xc3\xb6nteisen arvosanan 2,8/5 keskiarvolla. Metacritic-sivuston mukaan 39 arvostelun perusteella elokuva on saanut 37 pistett\xc3\xa4 sadasta mahdollisesta. Metacriticin 527 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 7,9/10. Internet Movie Databasen 96 137 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 5,7/10._NEWLINE_Vuonna 2015 brittil\xc3\xa4isen sanomalehden The Guardianin kriitikko Peter Bradshaw listasi elokuvan siihenastisen 2010-luvun viidenkymmenen parhaan elokuvan joukkoon.'